กกต.นำสื่อมวลชน เยี่ยมชมการคัดแยกบัตรเลือกตั้งล่วงหน้า โดยบัตรเลือกตั้งล็อตแรกถึงศูนย์คัดแยกไปรษณีย์ไทยแล้ว
กกต.นำสื่อมวลชน เยี่ยมชมการคัดแยกบัตรเลือกตั้งล่วงหน้า โดยบัตรเลือกตั้งล็อตแรกถึงศูนย์คัดแยกไปรษณีย์ไทยแล้วนายณัฏฐ์ เล่าสีห์สวกุล รองเลขาธิการคณะกรรมการการเลือกตั้ง (กกต.) พร้อมนางสมร เทิดธรรมพิบูล กรรมการผู้จัดการใหญ่ บริษัท ไปรษณีย์ไทย จำกัด นำสื่อมวลชนเข้าเยี่ยมชมการคัดแยกบัตรเลือกตั้งของไปรษณีย์ไทย โดยบัตรเลือกตั้งชุดแรกที่นำมาส่งที่ศูนย์คัดแยกคือหน่วยเลือกตั้งโรงพยาบาลทหารผ่านศึก เป็นหน่วยเลือกตั้งผู้สูงอายุ ผู้พิการหรือทุพพลภาพ มีจำนวนผู้มาใช้สิทธิ 34 คน ในเวลา 17.30 น. ซึ่งการดำเนินการคัดแยกนั้น ศูนย์คัดแยกจะดำเนินการตลอด 24 ชั่วโมงโดยแบ่งเจ้าหน้าที่ทำงานออกเป็นสามกะต่อวันนางสมร เทิดธรรมพิบูล กรรมการผู้จัดการใหญ่ บริษัท ไปรษณีย์ไทย จำกัด กล่าวถึงกระบวนการขนย้าย คัดแยกและดูแลรักษาบัตรที่ลงคะแนนเลือกตั้งล่วงหน้า ซึ่งต้องมาคัดแยกที่ทำการไปรษณีย์หลักสี่ ว่า ขอให้ผู้ใช้สิทธิ์เลือกตั้งมั่นใจในกระบวนการต่างๆ เพราะไปรษณีย์ไทยมีความเชี่ยวชาญและมีประสบการณ์ด้านนี้ โดยการทำงานมีระบบเทคโนโลยีที่ทันสมัย ติดตั้งกล้องวงจรปิด และในรถขนส่งมีระบบ GPS ที่สามารถตรวจสอบได้ตลอดเวลา ขอให้เชื่อมั่นว่าไม่สามารถเปลี่ยนแปลงข้อมูลบัตรได้อย่างแน่นอน เพราะไปรษณีย์ไทยให้ความสำคัญทุกขั้นตอนตลอดกระบวนการ ในภารกิจขนส่งบัตรเลือกตั้งครั้งนี้ ตั้งแต่การตรวจนับจำนวนบัตรเลือกตั้ง การลำเลียงบัตรขึ้นรถขนส่ง การขนส่งบัตรโดยรถขนส่งไปรษณีย์ ไปจนถึงการส่งมอบยังปลายทางที่กำหนด ด้วยมาตรฐานการขนส่งที่ปลอดภัย รัดกุม และตรวจสอบได้ ภายใต้การกำกับดูแลและรักษาความปลอดภัยของสำนักงานตำรวจแห่งชาติ